**Poetul**

*Octavian Paler*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

anunţă cetăţii, pămîntului că ploaia există,

anunţă oamenilor că au datoria să spere. Un poet

în faţa unui cer ars, în faţa unui cîmp pîrjolit

şi care nu e în stare să cînte şi să creadă în ploi,

să ne aducă aminte că ploaia există, că ea va înflori

pămîntul bolnav,

aşadar un poet care nu e profet al speranţei,

un poet cu buzele arse care nu simte nevoia să cînte ploile

lumii

n-a înţeles că poezia e în primul rînd o formă a speranţei.

La ce bun poetul, în vreme de secetă?

Să cînte ploile tocmai atunci,

Cînd avem cea mai mare nevoie de ele, cînd ne lipsesc şi

ne dor,

cînd soarele arde şi mîinile miros a îndoială,

cînd arbori de nisip se risipesc la cea mai mică adiere,

cînd amintirile au gust de eroare şi speranţa e un cuvînt

dificil

şi cel care cîntă ploile riscă să fie dispreţuit şi lovit

chiar cu pietre, urmărit şi de zei şi de oameni

pentru nebunia şi curajul său care cîntă

ploile, care cîntă torentele cînd oamenii ridică braţele

rămîn răstigniţi în aer ca pe dealul Golgotei. Cine să anunţe

ploile

dacă nu poezia? Cine să aibă curajul să vadă pe cerul gol

nori de ploaie,

cine să-şi ia riscul de a profeţi dacă nu poezia,

cea care a stat cu grecii sub zidurile Troiei

şi cea care a coborît cu Dante în Infern?